Úradný vestník L 008 , 14/01/2003 S. 0044 - 0045



Rozhodnutie Komisie zo dňa 30. decembra 2002 o vývoji integrovaného počítačového veterinárneho systému (oznámené pod číslom C(2002) 5496) (2003/24/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/425/EHS zo dňa 26. júna 1990 o veterinárnych a zootechnických kontrolách v obchode s niektorými živými zvieratami a produktmi vo vnútri spoločenstva s cieľom dotvorenia vnútorného trhu [1], naposledy zmenenú smernicou 92/118/EHS [2], a najmä na článok 20 ods. 3 uvedenej smernice, so zreteľom na rozhodnutie Rady 92/438/EHS zo dňa 13. júla 1992 o informatizácii veterinárnych postupov pri dovoze (projekt SHIFT), o zmene a doplnení smerníc 90/675/EHS, 91/496/EHS, 91/628/EHS a rozhodnutia 90/424/EHS a o zrušení rozhodnutia 88/192/EHS [3], naposledy zmeneného a doplneného rozhodnutím Rady 95/1/ES [4], a najmä na článok 12 uvedeného rozhodnutia, so zreteľom na rozhodnutie Rady 90/424/EHS zo dňa 26. júna 1990 o niektorých výdavkoch vo veterinárnej oblasti [5], naposledy zmenené a doplnené rozhodnutím 2001/572/ES [6], a najmä na články 37 a 37a uvedeného rozhodnutia, keďže: (1) Smernica Európskeho parlamentu a Rady 1999/93/ES zo dňa 13.decembra 1999 o zásadách spoločenstva týkajúcich sa elektronických podpisov [7] má za cieľ zaručiť bezpečnosť a dôvernosť prostriedkov elektronickej komunikácie a uľahčiť ich používanie vnútroštátnymi orgánmi a orgánmi spoločenstva pri vzájomnej komunikácii, pri komunikácii s občanmi a s hospodárskymi subjektami. (2) Článok 3 rozhodnutia Komisie 92/563/EHS zo dňa 19. novembra 1992 o databáze týkajúcej sa dovozných podmienok spoločenstva, ktorú predpokladá projekt SHIFT [8], stanovuje, že Komisia musí vyvinúť príslušné databázy. (3) Rozhodnutie Komisie 91/398 zo dňa 19. júla 1991 o počítačovej sieti spájajúcej veterinárne orgány (ANIMO) [9] vymedzuje zásady, ktorými sa riadi komunikačná sieť spájajúca veterinárne jednotky. (4) Práca vykonaná v rámci štúdií a seminárov spoločenstva ukazuje, že treba upraviť budovanie siete ANIMO, aby mohol byť vytvorený veterinárny systém, ktorý zahŕňa rôzne počítačové aplikácie. (5) Uznesenie Európskeho parlamentu A5-0396/2000 o zvláštnej správe Dvora audítorov č. 1/2000 [10] o klasickom more prasiat vyžaduje, aby sieť ANIMO bola riadená a rozvíjaná pod plnou kontrolou Komisie a aby sa zmeny uskutočnili v súlade s pripomienkami Dvora audítorov. (6) V záujme optimalizácie funkcií a užívateľských rozhraní musia byť členské štáty úzko zapojené do vývoja integrovaného počítačového veterinárneho systému. (7) Opatrenia tohto rozhodnutia sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Spoločenstvo čo najskôr vytvorí počítačový systém, v ktorom budú funkcie systémov ANIMO a SHIFT integrované do jedného systému. Technické špecifikácie tohto systému sú stanovené v prílohe. Článok 2 1. V prvej fáze Komisia vypracuje špecifikácie pre nový systém ANIMO, urobí analýzu systému a predstaví prototyp. Rozpočet Komisie na túto úlohu je 200000 eur. 2. V druhej fáze Komisia vyvinie nový systém ANIMO a sprístupní databázu členským štátom. 3. Komisia tiež zabezpečí vývoj a integráciu systému SHIFT do nového počítačového systému, najmä funkcie, ktoré sú potrebné na pomoc pri rozhodovaní na stanovištiach hraničnej kontroly či už ide o správne záležitosti, alebo analýzy rizík. Článok 3 Generálny riaditeľ generálneho riaditeľstva pre zdravie a ochranu spotrebiteľa je oprávnený podpísať menom Komisie Európskych spoločenstiev zmluvy potrebné na vykonanie tohto rozhodnutia. Článok 4 Toto rozhodnutie je určené členským štátom. V Bruseli dňa 30. decembra 2002 Za Komisiu David Byrne člen Komisie [1] Ú. v. ES L 224, 18.8.1990, s. 29. [2] Ú. v. ES L 62, 15.3.1993, s. 49. [3] Ú. v. ES L 243, 25.8.1992, s. 27. [4] Ú. v. ES L 1, 1.1.1995, s. 113. [5] Ú. v. ES L 224, 18.8.1990, s. 19. [6] Ú. v. ES L 203, 28.7.2001, s. 16. [7] Ú. v. ES L 13, 19.1.2000, s. 12. [8] Ú. v. ES L 361, 10.12.1992, s. 45. [9] Ú. v. ES L 221, 9.8.1991, s. 30. [10] Ú. v. ES C 85, 23.3.2000, s. 1. -------------------------------------------------- PRÍLOHA Počítačový systém generálneho riaditeľstva pre zdravie a ochranu spotrebiteľa je založený na technológii n-tého radu, prehľadávača na strane klienta, sieťovom serveri na prezentáciu informácií a samostatnom databázovom serveri Oracle. Strategické aplikácie sú vyvinuté v JAVA s využitím BEA Weblogic. Sieťovým protokolom je IP, ak je to potrebné z bezpečnostných dôvodov, používa sa súkromná dátová sieť TESTA II a bezpečnostné protokoly ako Secure Socket Layer (SSL) a Public Key Infrastructure (PKI). Dáta sa medzi dvoma aplikáciami vymieňajú podľa štandardu XML. Štatistické správy sa vytvárajú pomocou BO (Business Object) a kartografického programového vybavenia. --------------------------------------------------